Repræsentantskabsmøde 30. september 2020.
Bestyrelsens beretning.

Velkommen til dette stærkt forsinkede repræsentantskabsmøde 2020.  Vi er alle klar over årsagen hertil, som jeg straks skal komme nærmere ind på. En særlig velkomst til Kurdiske Familiers Forening i Rødovre, som blev optaget i Huset i august 2019.

Der er jo gået 1½ år, siden vi sidst var samlet til repræsentantskabsmøde. Årsagen hertil er, som alle ved, den corona pandemi, som fortsat er verdensomspændende, og som stadig også sætter sit præg på hverdagen her i landet. For vores vedkommende her i Foreningshuset betød det jo en nedlukning for alle aktiviteter i et par måneder, ja, det var vel de færreste foreninger, der overhovedet kom i gang før efter sommerferien. Som I ser, lever Huset på alle måder ved opslag og håndsprit overalt op til myndighedernes påbud og anbefalinger. Det er så op til jer brugere af Huset at sikre en adfærd mellem jer, der minimerer risikoen for smitte så meget som muligt. Det er bestyrelsens bedste indtryk, at det også er tilfældet, og vi håber, at I vil fortsætte med det i en tid med stigende smittespredning, der formodentlig har sin årsag i, at for mange efterhaanden tager for let paa de anbefalede forholdsregler: Altså først og fremmest: Også her i Foreningshuset gælder det om at holde afstand!

Efter det økonomisk set turbulente aar 2018 med konkursen i RKA/Byens Aftenskole, der kostede Foreningshuset omkring 325.000 kr. i tabte lejeindtægter, er det i 2019 lykkedes så nogenlunde at genoprette økonomien, i det årets resultat blev et overskud på ca. 34.500 kr. Det kommer vi tilbage til under næste punkt paa dagsordenen. Men det skal da nævnes her, at vi nu i 2020 også mærker pandemien økonomisk, idet vores udlejning til private arrangementer stort set er gået i stå.

Den fortsatte gode vedligeholdelse af huset er blandt bestyrelsens øverste prioriteter. I det forløbne 1½ år er der bl.a. foretaget følgende vedligeholdelsesarbejder/anskaffelser:
•	fornyelse af vask, køkkenbord og opvaskemaskine i afsnit C
•	isolering af varmerør i kælder i afsnit C
•	diverse pumper i kælder i afsnit C er blevet udskiftet; vandvarmer serviceret
•	der er anskaffet nye stole og borde til festsalen i afsnit A
•	der er blevet installeret en skydevæg mellem bokserummet og det store lokale i afsnit C. Udgiften her til er betalt af Rødovre Kommune.
•	der er etableret topmoderne fibernet

Paa personale området kan vi fortsat glæde os over stadig at have vores mangeårige rengøringsassistent, Yasmin Günbulut, og vores næsten lige så mangeårige daglige leder, Jannie Brylle, til rådighed. Der i mod har vi måttet sige farvel til vores vicevært gennem de sidste par år, Tariq Shafi, der efter eget ønske pga. helbredsproblemer stoppede ved udgangen af 2019. I hans sted er Servet Kilic blevet ansat i 20 timer ugentligt, for nærværende frem til begyndelsen af november. Hvis husets økonomi tillader det, og Servet Kilic er interesseret deri, vil bestyrelsen gerne forlænge hans ansættelse.

  
Der er desværre ikke noget nyt at berette vedrørende konkursboet i RKA/Byens Aftenskole. Vi får fra tid til anden nogle intetsigende opdateringer fra kurator, og det eneste sikre, der vist er at sige om den sag er, at kurator nok skal få dækket sine udgifter, men at der næppe bliver en krone til kreditorerne, herunder Foreningshuset.

Vi har fået en ny lejer i form af TDC, som på vores grund har opstillet en sendemast. Den årlige lejeindtægt – pristalreguleret – er for nærværende kr. 25.000 

Og så afventer vi jo med nogen spænding, hvordan det kommer til at påvirke livet i Foreningshuset, naar der flytter nye naboer ind i nr. 65. De kommer jo godt nok tæt på. Bestyrelsen gjorde jo i sin tid forgæves indsigelse mod, at kommunen ville give dispensation fra afstanden til skel. Men det skal jo ikke komme de nye beboere til skade, hvis de som forventet har en lige så civiliseret optræden som os i Foreningshuset. 

Til sidst tak til alle jer foreninger, som jo er selve meningen med Foreningshuset. Uden jer intet Foreningshus. 
Og naturligvis tak til Rødovre Kommune som med årlige tilskud og et stort lån overhovedet gør det muligt for Den Selvejende Institution Foreningshuset at eksistere.
Og tak til den øvrige del af bestyrelsen, som med engagement, ildhu og initiativrigdom lever op til de bedste forestillinger om frivilligt arbejde.
Og sidst men absolut ikke mindst tak til Foreningshusets personale, der med vores daglige leder, Jannie, i spidsen sørger for, at det altid er en fornøjelse at komme her i Huset, fordi man føler sig velkommen, og der er styr på det hele.
Så mange var ordene.